**Beszámoló a Növényvédelmi Bizottság  
2019. május 13-án**

**a NÉBIH Növény-, Talaj- és Agrárkörnyezet-védelmi Igazgatóságán megtartott üléséről**

Az ülést Gábriel Géza főosztályvezető-helyettes (AM, Élelmiszerlánc Felügyeleti Főosztály) a Növényvédelmi Bizottság elnöke nyitotta meg, Németh János növényvédelmi szakreferens (AM, Élelmiszerlánc Felügyeleti Főosztály) a titkári teendőket látta el.

**Résztvevők (2019. 05. 13.)**

|  |  |  |
| --- | --- | --- |
| Agrárminisztérium (AM) | Gábriel Géza elnök, Németh János titkár, Dr. Mészáros Richárd, Holló Gábor, Tóth Liliána | |
| Nemzeti Élelmiszerlánc-biztonsági Hivatal (NÉBIH) | Jordán László igazgató, Dr. Repkényi Zoltán, Dr. Tőkés Gábor, Várszegi Gábor | |
| Magyar Növényvédő Mérnöki és Növényorvosi Kamara (MNMNK) | Dr. Tarcali Gábor | |
| Nemzeti Agrárkutatási és Innovációs Központ (NAIK) | Dr. Székács András | |
| Gabonatermesztők Országos Szövetsége (GOSZ) | Petőházi Tamás | |
| Magyar Növényvédőszer és Műtrágya Kereskedők Szakmai Egyesülete (MNKSZE) | Tánczos László | |
| Országos Magyar Méhészeti Egyesület (OMME) | Bross Péter, Tóth Péter  Horváth Gábor (szakértő) | |
| Növényvédelmi szövetség (NSZ) | Szalkai Gábor | |
| Magyar Tudományos Akadémia (MTA) | Dr. Kontschán Jenő | |
| Nemzeti Agrárgazdasági Kamara (NAK) | Görög Róbert (szakértő) | |
| Belügyminisztérium (Vízügy) | Petró Ildikó, Gaul Réka (szakértők) |
| Aranyszarvas Zrt.(Mg. termelés) | Majoros Máté (szakértő) |

A Bizottság ülésén 14 tag vett részt. 1 tag meghatalmazással képviseltette magát (az AM Mezőgazdasági Genetikai Erőforrások Főosztálya részéről Dr. Harangozó Tamást Dr. Mészáros Richárd helyettesítette).

A Bizottság egyhangúlag elfogadta a napirendet. Az ülés fő napirendi témája a Nemzeti Növényvédelmi Cselekvési Terv felülvizsgálata volt.

A Növényvédelmi Cselekvési Terv felülvizsgálatával kapcsolatban az előző ülés óta beérkezett javaslatok, és a nyitott kérdések megvitatásával zajlott az ülés.

A Növényvédelmi Bizottság az OMME tartózkodása mellett elfogadta az engedélyező hatóság szerepével és feladataival kapcsolatban a feladatok ellátásához szükséges hatósági kapacitások megerősítéséről szóló rész törlését a munkaanyagból, tekintettel arra, hogy az nem kell, hogy részét képezze a 2009/128/EK irányelvben előírt Nemzeti Cselekvési Tervek tartalmi követelményeinek. A növényvédőszer-engedélyezés területén az eddigi eljárások, gyakorlatok felülvizsgálata folyamatban van, épp a racionalizáció és a hatékony erőforrás felhasználás érdekében.

Az OMME véleménye szerint a hatósági munkatársak létszámban történő bármilyen csökkenése hatással lesz a munka minőségére.

Az OMME a növényvédő-szer forgalmazással kapcsolatban javasolta, hogy a középfokú és felsőfokú növényvédelmi képzések során, melyek révén az integrált és biológiai növényvédelem korszerű módszereit sajátíthatják el a képzésben résztvevők, a beporzók érdekeinek megfelelő technológiai megoldások is bekerüljenek az oktatási programba.

A méhek és más beporzó rovarok védelmével kapcsolatban az OMME egyebekben javasolta a vonatkozó fejezet bevezetésének a kiegészítését azzal, hogy a mérgezés nemcsak a méhek halálával, hanem sok esetben rendellenes viselkedésével (pl. mászkáló méhek megjelenésével) is összefügghet. Ezzel összefüggésben az OMME kérte a vélhetően növényvédelmi tevékenységgel kapcsolatos méhpusztulások kivizsgálására vonatkozó hatóság eljárásrend folyamatos karbantartását és életszerűvé tételét.

Az érzékeny területekkel, ezen belül a méhanya nevelő telepek környékén végrehajtandó speciális növényvédelmi technológiákkal kapcsolatban az OMME szükségesnek tartaná ezek környékén a nappali permetezések szigorú korlátozását. Ezt a NÉBIH részéről Jordán László igazgató úr – megfelelő érvek rendelkezésre állása esetén - kivitelezhetőnek tartotta, de hangsúlyozta, hogy ehhez jogszabály módosításra lenne szükség, és a körzet nagyságát is meg kell majd állapítani.

Végül az OMME felvetette, hogy a bizonyítottan növényvédelemi káresemény kapcsán okozott méhmérgezés okozójánál a „Jó mezőgazdasági gyakorlat” szándékos, vagy véletlen megsértése miatt a termelőnek kifizetendő állami támogatás mértékét sújtsák büntető szankciókkal.

Ezzel kapcsolatban az OMME sérelmezte, hogy egy szabálysértés megítélésekor mások a szabályok, ha technológiai ellenőrzést hajt végre az ellenőr, és mások a szankciók, ha pl. EU támogatás jogosságát méri fel ugyanaz a személy.

A NAK kifejezetten ellenezte a gazdáknak nyújtott állami támogatások büntető jellegű szankcionálását.

Dr. Tarcali Gábor (Magyar Növényvédő Mérnöki és Növényorvosi Kamara) az elektronikus vény használatával kapcsolatban rámutatott, hogy bár 2015 óta működik, de nem használják elegendően, és ennek főleg technológiai (PC, internet használat) és korosztályos okai vannak. A Kamara felmérései szerint ma hozzávetőlegesen 25%-ban elektronikus, de 75 %-ban még papír alapú a növényorvosi vény használata.

Görög Róbert (NAK) felszólalásában hangsúlyozta, hogy a Nemzeti Agrárgazdasági Kamara a papír alapú ügyintézés megléte nélkül nem támogatja az elektronikus permetezési naplót, álláspontjuk szerint ez túlzottan megterhelné a falugazdászokat. Az elektronikus növényorvosi vény és permetezési napló bevezethetőségét 2023 előtt nem látja kivitelezhetőnek a NAK.

A Bizottság szavazatával megerősítette az elektronikus növényorvosi vény és permetezési napló bevezetésének szükségszerűségét 2023-ig.

Szalkai Gábor (Növényvédelmi Szövetség) az ökológiai gazdálkodással kapcsolatban javasolta, hogy kerüljön törlésre a munkaanyagból az a rész, amely azt sugallja, hogy csak a biogazdálkodás során előállított élelmiszerek az egészségesek, a többi pedig nem. A javaslatot a Bizottság elfogadta.

Továbbá elfogadásra került az NSZ légi növényvédelmi tevékenységgel kapcsolatos kiegészítő javaslata is a „drónos” növényvédelem támogatásáról, és az arra vonatkozó jogi és egyéb szabályozási környezet kialakításának szükségességéről.

Az ülés végén az elnök felkérte a tagokat, amennyiben szükséges, tegyék meg a további írásbeli javaslataikat a munkaanyaggal kapcsolatban. A Cselekvési Tervvel kapcsolatos végső döntés nem született, végszavazásra várhatóan a júniusi ülésen kerül sor.

Németh János

titkár